પ્રદર્શનમાં મટકા સિલ્ક પર એક પ્રકારની વિશેષ એમ્બ્રોઇડરી કરીને બનાવેલી શાલ પણ અદ્ભુત છે. આ વર્ક કાપડની પાછળની બાજુએ કરવામાં આવે છે અને સીધી બાજુએ એ વર્ક એવું દેખાય જાણે એને કપડાની સાથે જ વણવામાં આવ્યું હોય. આ વર્કની વિશેષતા એ છે કે એ પારકરિયા સોઢા નામની એક કમ્યુનિટીના લોકો જ કરી શકે છે. આ લોકો ભારત-પાકિસ્તાનના ભાગલા વખતે પાકિસ્તાનમાંથી માઇગ્રેટ થઈને ભારત આવીને વસેલા. એ સિવાય આ વર્ક ફક્ત ૩૦-૩૫ વર્ષની વય સુધી જ કરી શકાય છે, કારણ કે ત્યાર બાદ દૃષ્ટિ નબળી પડી જાય છે અને આ વર્ક ખૂબ જ ઝીણવટભર્યું છે.